Baziliko de Sankta Petro en Katenoj

La baziliko de Sankta Petro en Katenoj (latine Basilica Sancti Petri ad vincula, itale Basilica di San Pietro in Vincoli al Colle Oppio) en Romo estas katolika baziliko en Vatikano. Ĝi situas sur la monto Eskvilino de Romo, proksime de la Koloseo, kaj estas kardinaltitola preĝejo de la romkatolika eklezio. Historio La konstruon de la baziliko en la 5-a jarcento financis Licinia Eudoxia, la edzino de la okcidentromia imperiestro Valentiniano la 3-a. Ĝi staras sur antaŭaj fundamentoj de romia konstruaĵo el la 2-a jarcento. La konstruado ekis en 431, kaj ok jarojn pli poste, en 439 la papo Siksto la 3-a konsekris ĝin. Dum sia historio la baziliko plurfoje trakonstruiĝis, laste laŭ planoj de la itala arkitekto Francesco Fontana en renesanca stilo. La 8-an de majo 2011 la nova bazilika kardinalo, Donald William Wuerl, ĉefepiskopo de Vaŝingtono, celebris sian unuan meson en funkcio de bazilika kardinalo en la preĝejo. Inter la plej famaj antaŭaj bazilikaj kardinaloj cetere estis la mezepoka teologo kaj filozofo Nikolao el Kuzo. Lia tombo troveblas en la maldekstra navo de la baziliko. El arta vidpunkto la baziliko aparte famas pro statuo de Moseo, skulptita de Mikelanĝelo kiel parto de la tombo de la papo Julio la 2-a - tiu statuo konsideratas unu el la plej gravaj verkaĵoj de la skulptisto.